Albertsjøen
Store norske leksikon,Geografi,Verdens geografi,Afrika,Afrika generelt
Albertsjøen er en innsjø i Afrika, på grensen mellom DR Kongo (tidligere Zaïre) og Uganda. Den ligger 618 meter over havet og har et areal på 5300 kvadratkilometer.
Albert er den nordligste av Nilens kildesjøer; De store sjøer. Sjøen er 160 kilometer lang, 30–40 kilometer bred og ligger mellom bratte, skogkledde skrenter. Den mottar tilløpet Semliki fra Edwardsjøen og i nordvest Nilen fra Victoriasjøen. Albertsjøen er grunn, største dyp er 48 meter. Det er store oljeforekomster under sjøen. Albertsjøen ble oppdaget av den britiske oppdageren Samuel Baker (1821–1893) i 1864.Navnet Albert er etter dronning Victorias ektefelle, prins Albert. På kongolesisk side ble innsjøen i en periode kalt Mobutu Sese Seko-sjøen, etter daværende president i DR Kongo (kjent som Zaïre fra 1971 til 1997). Les mer i Store norske leksikon DR Kongos geografi Ugandas geografi Eksterne lenker Dataark for Albertsjøen hos International Lake Environment Committee